Iилманна иза тIера хиларх а, хааршна тIаьхьаваьлла хиларх а лаьцна цхьана заманахь дийцина цуьнца хьуьжарехь доьшуш хиллачу мутаIеламаша а. Цуьнан собарххий, лааман ницкъаххий, инзарбуьйлуш, дуьйцуш хилла массанхьа а. Башхачу Iеламах хабар вуно чехка даьржинера махкахь. Цуьнца цхьаьна доьшуш хиллачу накъосташа хийла а зийна хиллера иза. Суьйрана, хьуьжарехь дешар чекхдаьллачул тIаьхьа, кхарста баха кечбеллачу мутаIеламаша шайца цхьаьна цига вар дехна хиллера Умалхьате. ЦIахь Iамо еллачунна тIехь къахьега лууш волу иза цIахь сецна хиллера. Когаш чучча а боьхкина, букар а таьIна, чIогIа тIевоьлла жайна доьшуш воллучу Умалхьатана шен букъа тIе цара чемхалг юьллуш хаа а ца деллера бохуш, дуьйцу. Масийтта сохьтехь кхерсташ а лелла, шаьш чудаьхкича, чемхалг цуьнан букъа тIехь ша хиллачохь Iуьллуш яра бохуш, тешаллаш дора мутаIеламаша.